Gustav Wikheim er glad for tilværelsen i FC Midtjylland, og den Gent-ejede nordmand erklærer sig åben for at blive permanent hos midtjyderne.

Norsk-brasilianske Gustav Wikheim havde et udfordrende efterår i FC Midtjylland på grund af skader, men han er kommet fra land i foråret med to startpladser og senest en assist i 2-0-sejren over Randers FC.

23-årige Wikheim er lejet i belgiske Gent for resten af sæsonen, men FC Midtjylland har en købsoption, og kantspilleren håber, at sportsdirektør Claus Steinlein slår til.

- Ja, lige nu gør jeg. Jeg trives godt i FC Midtjylland. Jeg får både spilletid og tillid fra træneren, og det er en god liga at være i for mig. Vi har et stærkt hold, og jeg er kommet godt ind i truppen, så jeg bliver gerne længere end til sommer, siger Wikheim til bold.dk.

FCM har ikke helt levet op til egne forventninger pointmæssigt i denne sæson, men Wikheim kan se store perspektiver i en længerevarende fremtid i klubben.

- FCM er en topklub, der bør ligge med helt i toppen. Vi har haft blandede resultater i sæsonen, men vi arbejder med spillet, og det bliver bedre og bedre. Jeg tror, vi kommer til at slå godt fra os, når vi rammer slutspillet. Vi kan kæmpe helt med i toppen med vores nuværende trup, som jeg ser det, siger Wikheim.

Wikheim har indtil videre bidraget med to mål og to assists i otte kampe for FCM.

mikael@bold.dk